लापता बुजुर्ग की लाश जंगल में मिली, पुलिस जांच में जुटी
जशपुरनगर | कोतबा चौकी क्षेत्र के ग्राम झिमकी में एक सप्ताह से लापता वृद्ध की लाश मिली है। वृद्ध 25 फरवरी को भैंस चराने के लिए जंगल गया था। जिसके बाद वह नहीं लौटा था। जानकारी के अनुसार गांव के अस्सी राम कोरवा (80) ग्रामीण गणेश राम यादव के घर काम करता था। वह 25 फरवरी को भैंस चराने के लिए जंगल की ओर गया था और नहीं लौटा। आसपास काफी खोजबीन करने के बाद भी कोई सुराग नहीं मिला।
शुक्रवार की सुबह 11 बजे जंगल की ओर गए कंदन राम कोरवा ने उसकी लाश देखी और इसकी जानकारी ग्रामीणों को दी। मौके पर पहुंची पुलिस और ग्रामीणों ने उसकी शिनाख्त की। अस्सी कोरवा के साथ चरवाही करने वाली महिला जीरा बाई कोरवा ने बताया कि जिस दिन ग्रामीण लापता हुआ, उस दिन काफी अस्वस्थ था और चलने फिरने में उसे दिक्कत हो रही थी।
तीन दिन पहले भी मिली थी अज्ञात लाश
उल्लेखनीय है की तीन दिन पूर्व ही उसी गांव के सरदार बथान जंगल में भी एक युवक की लाश मिली थी। जिसमें मृतक की शिनाख्त नहीं हो सकी है। शुक्रवार की घटना की सूचना पर पत्थलगांव के एसडीओपी राजेंद्र सिंह परिहार सहित बागबहार थाना प्रभारी राजेश मराई, कोतबा चौकी प्रभारी संजय गोस्वामी जांच के लिए मौके पर पहुंचे। पुलिस पूरे मामले की जांच कर रही है।
bho_Deva hin_Deva hin_Deva hin_Deva hin_Deva